b'\n_START_ARTICLE_\nColegiul Na\xc8\x9bional \xe2\x80\x9eSamuil Vulcan\xe2\x80\x9d din Beiu\xc8\x99\n_START_PARAGRAPH_\nColegiul Na\xc8\x9bional \xe2\x80\x9eSamuil Vulcan\xe2\x80\x9d din Beiu\xc8\x99 este unul dintre cele mai vechi institu\xc8\x9bii rom\xc3\xa2ne\xc8\x99ti de \xc3\xaenv\xc4\x83\xc8\x9b\xc4\x83m\xc3\xa2nt liceal din zona Cri\xc8\x99anei.\n_START_SECTION_\nIstoric\n_START_PARAGRAPH_\nColegiul Na\xc8\x9bional \xe2\x80\x9eSamuil Vulcan\xe2\x80\x9d din Beiu\xc8\x99 este descendentul direct al Gimnaziului a c\xc4\x83rui piatr\xc4\x83 de temelie a fost pus\xc4\x83 de c\xc4\x83tre episcopul greco-catolic Samuil Vulcan, prin actul de la 6 octombrie 1828. _NEWLINE_Primul corp, cel de o parte \xc8\x99i alta a por\xc8\x9bii din dreptul bisericii din centrul Beiu\xc8\x99ului, a fost construit \xc3\xaentre 1826-1827 din fondurile proprii ale ctitorului. \xc3\x8entre 1834-1835 corpul de cl\xc4\x83dire a fost prelungit \xc8\x99i ambele par\xc8\x9bi supraetajate (imobilul construit de episcopul Vulcan ajung\xc3\xa2nd la 19 de \xc3\xaenc\xc4\x83peri). La ctitoria vulcanian\xc4\x83 s-au ad\xc4\x83ugat, de c\xc4\x83tre episcopul Mihail Pavel, r\xc3\xa2nd pe r\xc3\xa2nd, \xc3\xaentre 1887-1888, corpul de o parte \xc8\x99i alta a celei de-a doua por\xc8\x9bi, tot \xc3\xaentre 1887-1888 de-a lungul afluentului Cri\xc8\x99ul Negru, Valea Nim\xc4\x83ie\xc8\x99tilor, corpul internatului pavelian (prelungit ulterior \xc3\xaentre 1891-1892). Tot episcopul Pavel ridic\xc4\x83 la 1887 (ca sal\xc4\x83 provizorie de gimnastic\xc4\x83 peste care \xc3\xaentre 1914-1920 episcopul Demetriu Radu mai adaug\xc4\x83 dou\xc4\x83 nivele) ceea ce ast\xc4\x83zi este demisolul internatului iar \xc3\xaentre 1899-1900 sala de festivit\xc4\x83\xc8\x9bi \xc8\x99i sport. Ultima component\xc4\x83 a liceului a fost construit\xc4\x83 de episcopul Valeriu Traian Fren\xc8\x9biu \xc3\xaentre 1939-1941._NEWLINE_Ini\xc8\x9bial, Gimnaziul din Beiu\xc8\x99 era un gimnaziu confesional cu patru clase, iar, la 5 februarie 1837, prin eforturile episcopului Samuil Vulcan, este completat la \xc8\x99ase clase (Gymnasium maius). \xc3\x8en urma evenimentelor revolu\xc8\x9bionare de la 1848-1849, \xc3\xaenv\xc4\x83\xc8\x9b\xc4\x83m\xc3\xa2ntul din Imperiul Habsburgic este reorganizat, prin intermediul ordinului ministerial Entwurf der Organisation der Gymnasien und Realischulen in Osterreich (1849). Conform ordinului ministerial, nu erau admise dec\xc3\xa2t dou\xc4\x83 categorii de gimnazii, cu patru, respectiv cu opt clase. Episcopul Vasile Erdeli a suplimentat num\xc4\x83rul de clase la opt \xc3\xaen 1853 \xc8\x99i, implicit, liceul a dob\xc3\xa2ndit dreptul de maturitate, elevii acestuia put\xc3\xa2nd s\xc4\x83 sus\xc8\x9bin\xc4\x83 examenul de bacalaureat. \xc3\x8en perioada 1828\xe2\x80\x931851 limba de predare a continuat s\xc4\x83 fie limba latin\xc4\x83, \xc3\xaen pofida unor presiuni constante de impunere a limbii maghiare. \xc3\x8en 1851 s-a introdus limba rom\xc3\xa2n\xc4\x83 ca limb\xc4\x83 de predare, \xc3\xaens\xc4\x83 treptat politica germanizatoare dus\xc4\x83 de c\xc4\x83tre Curtea de la Viena a impus ca majoritatea obiectelor de \xc3\xaenv\xc4\x83\xc8\x9b\xc4\x83m\xc3\xa2nt s\xc4\x83 fie predate \xc3\xaen limba german\xc4\x83, aceasta devenind obligatorie pentru toate obiectele \xc3\xaen 1860. \xc3\x8en urma compromisului dualist, tendin\xc8\x9ba de impunere a limbii germane \xc3\xaen institu\xc8\x9biile de \xc3\xaenv\xc4\x83\xc8\x9b\xc4\x83m\xc3\xa2nt din monarhie este substituit\xc4\x83 de impunerea limbii maghiare, iar, \xc3\xaen 1875, Ministerul \xc3\x8env\xc4\x83\xc8\x9b\xc4\x83m\xc3\xa2ntului de la Budapesta a impus predarea disciplinelor istorie \xc8\x99i geografie \xc3\xaen limba maghiar\xc4\x83. \xc3\x8en 1889, \xc3\xaen urma unui incident cu un steag maghiar petrecut cu un an \xc3\xaen urm\xc4\x83, \xc3\xaen clasele superioare ale Gimnaziului a fost impus\xc4\x83 limba maghiar\xc4\x83 pentru toate materiile, except\xc3\xa2nd religia \xc8\x99i limba rom\xc3\xa2n\xc4\x83, situa\xc8\x9bie care a persistat p\xc3\xa2n\xc4\x83 la finele Primului R\xc4\x83zboi Mondial._NEWLINE_Liceul de la Beiu\xc8\x99 este prima unitate \xc8\x99colar\xc4\x83 din \xc3\xaenv\xc4\x83\xc8\x9b\xc4\x83m\xc3\xa2ntul preuniversitar care a dat \xc8\x9b\xc4\x83rii, dintr-o singur\xc4\x83 clas\xc4\x83, trei academicieni: Marius Sala, Mircea Flonta \xc8\x99i Laz\xc4\x83r Drago\xc8\x99. De asemenea, a fost prima unitate de \xc3\xaenv\xc4\x83\xc8\x9b\xc4\x83m\xc3\xa2nt din jude\xc8\x9bul Bihor care a primit titlul de colegiu na\xc8\x9bional (1 martie 1998).'